Μεθοδολογία Αξιολόγησης & Κριτήρια Επιλογής Πράξεων



**Ειδική Υπηρεσία Διαχείρισης ΕΠ Περιφέρειας Ηπείρου**

C:\Users\Νίκος\Documents\Νίκος\Δουλειά\ΕΣΠΑ 2014-2020\Δημοσιότητα\espa1420_logo_el\espa1420_logo_4printing\espa1420_print.tif

**Ιούνιος 2019**

Περιεχόμενα

[Διαδικασία 3](#_Toc13747516)

[Μεθοδολογία αξιολόγησης 4](#_Toc13747517)

[2.1. Πράξεις πλην Κρατικών Ενισχύσεων 4](#_Toc13747518)

[2.2. Πράξεις Κρατικών Ενισχύσεων 9](#_Toc13747519)

[2.3. Ταμεία Χαρτοφυλακίου – Χρηματοδοτικά Μέσα 13](#_Toc13747520)

[Κριτήρια επιλογής πράξεων 16](#_Toc13747521)

[Δράση 4.3.1.2: Αναβάθμιση κτιρίων και βελτίωση της ενεργειακής απόδοσης στον οικιακό κτιριακό τομέα 16](#_Toc13747522)

[Δράση 4.3.1.3: Αναβάθμιση κτιρίων και βελτίωση της ενεργειακής απόδοσης στον οικιακό κτιριακό τομέα ΙΙ 16](#_Toc13747523)

Διαδικασία

Σύμφωνα με το άρθρο 8 του Νόμου 4314/2014 «*Οι Διαχειριστικές Αρχές των Τομεακών και Περιφερειακών Επιχειρησιακών Προγραμμάτων είναι υπεύθυνες για τη διαχείριση του οικείου Επιχειρησιακού Προγράμματος, σύμφωνα με το σύστημα διαχείρισης και ελέγχου του εδαφίου δ' της παρ. 3 του άρθρου 14 και την αρχή της χρηστής δημοσιονομικής διαχείρισης. Στο πλαίσιο αυτό η διαχειριστική αρχή του κάθε επιχειρησιακού προγράμματος:…*

*ι) Για την επιλογή των πράξεων, η Διαχειριστική Αρχή:*

*α) συντάσσει και, μετά από την έγκρισή τους, εφαρμόζει τις κατάλληλες διαδικασίες και κριτήρια επιλογής τα οποία:*

1. *διασφαλίζουν τη συμβολή των πράξεων στην επίτευξη των ειδικών στόχων και των αποτελεσμάτων της σχετικής προτεραιότητας,*
2. *δεν συνιστούν διακριτική μεταχείριση και είναι διαφανή,*
3. *τηρούν τις γενικές αρχές που ορίζονται στα άρθρα 7 και 8 του Κανονισμού.*

*β) διασφαλίζει ότι μια επιλεγείσα πράξη εμπίπτει στο πεδίο του αρμόδιου Ταμείου ή Ταμείων και μπορεί να ενταχθεί σε μια κατηγορία παρέμβασης που εντοπίζεται στο πλαίσιο της προτεραιότητας ή των προτεραιοτήτων του επιχειρησιακού προγράμματος*

*γ) διασφαλίζει ότι παρέχεται στον δυνητικό δικαιούχο έγγραφο που καθορίζει τους όρους για την στήριξη της κάθε πράξης, συμπεριλαμβανομένων των ειδικών απαιτήσεων που αφορούν τα προϊόντα ή τις υπηρεσίες που πρέπει να παραδοθούν στο πλαίσιο της πράξης, το σχέδιο χρηματοδότησης και την προθεσμία εκτέλεσης*

*δ) εξασφαλίζει ότι ο δυνητικός δικαιούχος διαθέτει τη διοικητική, χρηματοοικονομική και επιχειρησιακή ικανότητα να τηρήσει τους όρους που αναφέρονται στο στοιχείο γ) πριν από την έγκριση της πράξης*

*ε) εξασφαλίζει ότι, σε περίπτωση που η υλοποίηση της πράξης έχει αρχίσει πριν από την υποβολή αίτησης για χρηματοδότηση στη διαχειριστική αρχή, τηρείται το εφαρμοστέο δίκαιο σχετικά με την εν λόγω πράξη*

*στ) διασφαλίζει ότι οι πράξεις που επιλέγονται για στήριξη από τα Ταμεία δεν περιλαμβάνουν δραστηριότητες που αποτελούν τμήμα πράξης, η οποία έχει υποβληθεί ή θα έπρεπε να υποβληθεί σε διαδικασία ανάκτησης μετά τη μετεγκατάσταση μιας παραγωγικής δραστηριότητας εκτός της περιοχής του προγράμματος*

*ζ) καθορίζει τις κατηγορίες παρέμβασης στις οποίες αποδίδονται οι δαπάνες μιας πράξης.»*

Στο πλαίσιο αυτό η Ειδική Υπηρεσία Διαχείρισης Επιχειρησιακού Προγράμματος Περιφέρειας Ηπείρου (ΕΥΔ Ηπείρου), λαμβάνοντας υπόψη το Σύστημα Διαχείρισης και Ελέγχου και ειδικότερα τις διαδικασίες ΔΙ\_1 «Πρόσκληση» και ΔΙ\_1 ¨Πρόσκληση Κρατικών Ενισχύσεων» που συνέταξε η Ειδική Υπηρεσία Θεσμικής Υποστήριξης (ΕΥΘΥ) της Εθνικής Αρχής Συντονισμού (ΕΑΣ) διαμόρφωσε την μεθοδολογία αξιολόγησης και των κριτηρίων επιλογής που θα εφαρμόσει για την αξιολόγηση προτεινόμενων πράξεων στο πλαίσιο κάθε Πρόσκλησης. Η ΕΥΔ Ηπείρου εισηγείται στην Επιτροπή Παρακολούθησης του ΕΠ προς έγκριση την μεθοδολογία αξιολόγησης, τα κριτήρια επιλογής πράξεων και την εξειδίκευση αυτών για τις δράσεις του Προγράμματος που θα προβεί στην ενεργοποίηση τους.

Μεθοδολογία αξιολόγησης

* 1. Πράξεις πλην Κρατικών Ενισχύσεων

Οι βασικές μεθοδολογίες αξιολόγησης είναι:

(Α) Άμεση Αξιολόγηση

Εφόσον επιλεγεί η άμεση αξιολόγηση, στην Πρόσκληση ορίζεται η αρχική καθώς και η καταληκτική ημερομηνία υποβολής των αιτήσεων χρηματοδότησης των δυνητικών δικαιούχων. Κάθε αίτηση που υποβάλλεται αξιολογείται άμεσα χωρίς να απαιτείται να παρέλθει η προθεσμία υποβολής. Εφόσον η αίτηση ικανοποιεί τα κριτήρια που ορίζονται στην Πρόσκληση προωθείται για ένταξη στο ΕΠ. Η αξιολόγηση των υποβαλλομένων αιτήσεων συνεχίζεται, με τη σειρά της ημερομηνίας του πρωτοκόλλου υποβολής, μέχρι να εξαντληθεί ο διαθέσιμος προϋπολογισμός της Πρόσκλησης ή αξιολογηθεί ο συνολικός αριθμός των αιτήσεων.

Στην περίπτωση εξάντλησης του διαθέσιμου προϋπολογισμού, η Διαχειριστική Αρχή ή ο Ενδιάμεσος Φορέας (ΔΑ/ΕΦ) ενημερώνει τους δυνητικούς δικαιούχους μέσω της οικείας ιστοσελίδας του ΕΠ [www.peproe.gr](http://www.peproe.gr).

(Β) Συγκριτική Αξιολόγηση

Στη συγκριτική αξιολόγηση ορίζεται στην Πρόσκληση η αρχική καθώς και η καταληκτική ημερομηνία μέχρι την οποία πρέπει να υποβληθούν οι αιτήσεις χρηματοδότησης των δυνητικών δικαιούχων, αλλά η αξιολόγηση όλων των προτάσεων πρέπει να ολοκληρωθεί μετά την καταληκτική ημερομηνία και τα αποτελέσματα να ανακοινωθούν ταυτόχρονα για όλες τις προτάσεις. Από τα κριτήρια τα οποία βαθμολογούνται προκύπτει η συνολική βαθμολογία της κάθε πρότασης, βάσει της οποίας θα καθοριστεί η σειρά κατάταξης των προτάσεων. Οι προτάσεις που επιλέγονται για χρηματοδότηση (μέχρι να εξαντληθεί ο διαθέσιμος προϋπολογισμός της Πρόσκλησης) είναι εκείνες με τις υψηλότερες βαθμολογίες, εφόσον ικανοποιούνται και ενδεχόμενες ελάχιστες προϋποθέσεις έγκρισης που προσδιορίζονται στην Πρόσκληση.

Επιλογή μεθοδολογίας Αξιολόγησης

Για τη λήψη της απόφασης σχετικά με τη μεθοδολογία αξιολόγησης που θα επιλεγεί, πρέπει να συνεκτιμηθούν τα πλεονεκτήματα και τα μειονεκτήματα της κάθε μεθόδου και να τεκμηριώνεται από τη ΔΑ/ΕΦ η επιλεγείσα μεθοδολογία στην Επιτροπή Παρακολούθησης, ειδικά στις περιπτώσεις που επιλέγεται η άμεση αξιολόγηση.

Κατά κανόνα η άμεση αξιολόγηση είναι ταχύτερη κατά τη διεκπεραίωση των διαδικασιών της, και επιτρέπει στους δυνητικούς δικαιούχους που διαθέτουν ετοιμότητα υποβολής προτάσεων (και πληρούν τις ελάχιστες προϋποθέσεις της πρόσκλησης) να χρηματοδοτηθούν χωρίς σημαντικές καθυστερήσεις, αφού κάθε πρόταση αξιολογείται μόλις υποβληθεί. Όμως, δεν επιτρέπει σύγκριση και ιεράρχηση μεταξύ των προτάσεων προκειμένου να επιλεγούν αυτές οι οποίες συνεισφέρουν περισσότερο στα επιδιωκόμενα αποτελέσματα της πρόσκλησης.

Αντιθέτως, κατά κανόνα η συγκριτική αξιολόγηση είναι περισσότερο χρονοβόρα και σύνθετη διαδικασία, απαιτεί μεγαλύτερη επεξεργασία για την εξειδίκευσή της στις ιδιαίτερες απαιτήσεις της κάθε πρόσκλησης αλλά πλεονεκτεί σημαντικά στην τεκμηρίωση της επιλογής των πλέον κατάλληλων πράξεων, αφού κάθε πρόταση συνοδεύεται από αναλυτική κλιμακούμενη βαθμολόγηση των κριτηρίων, βάσει της οποίας επιλέγονται τελικά οι προτάσεις με τη μεγαλύτερη συνολική βαθμολογία.

Λαμβάνοντας υπόψη τα ανωτέρω για την επιλογή της καταλληλότερης μεθοδολογίας αξιολόγησης πρέπει να συνεκτιμώνται παράμετροι που συσχετίζονται με τα ειδικότερα χαρακτηριστικά της κάθε πρόσκλησης. Ενδεικτικά αναφέρονται:

* το πλήθος και οι αρμοδιότητες των δυνητικών δικαιούχων
* Στην περίπτωση που η πρόσκληση απευθύνεται σε συγκεκριμένο δυνητικό δικαιούχο (π.χ. λόγω θεσμικής αποκλειστικής αρμοδιότητας) είναι προφανές ότι θα επιλεγεί η άμεση αξιολόγηση. Αντιθέτως, για προσκλήσεις που απευθύνονται σε πολλούς δυνητικούς δικαιούχους που διεκδικούν «ανταγωνιστικά» την χρηματοδότηση στο πλαίσιο της ίδιας πρόσκλησης πλεονεκτεί η συγκριτική αξιολόγηση.
* το φυσικό αντικείμενο των πράξεων
* Σε ορισμένες κατηγορίες πράξεων, όπως ερευνητικά προγράμματα, η συγκριτική αξιολόγηση πλεονεκτεί έναντι της άμεσης. Στην περίπτωση όμως που η πρόσκληση αφορά διακριτές πράξεις συμπληρωματικές μεταξύ τους (είναι δηλαδή αναγκαία η υλοποίηση όλων των πράξεων προκειμένου να επιτευχθεί ο επιδιωκόμενος στόχος χωρίς όμως η ανάθεση του συνόλου των πράξεων να αφορά τον ίδιο δικαιούχο) η άμεση αξιολόγηση είναι πιθανώς πιο αποτελεσματική. Επίσης, η άμεση αξιολόγηση είναι προσφορότερη για πράξεις, η υλοποίηση των οποίων είναι επιβεβλημένη από ανελαστικές υποχρεώσεις της χώρας σε επίπεδο ΕΕ, και περιγράφονται με σαφήνεια στην πρόσκληση.
* το ύψος του διαθέσιμου προϋπολογισμού (συγχρηματοδοτούμενη δημόσια δαπάνη)
* Εφόσον οι πόροι που θα διατεθούν μέσω της πρόσκλησης εκτιμάται ότι επαρκούν για τη χρηματοδότηση των προτάσεων που τελικά θα υποβληθούν (π.χ. πράξεις υποδομών όπου είναι γνωστές στη ΔΑ/ ΕΦ οι ανάγκες που πρέπει να καλυφθούν) η άμεση αξιολόγηση πλεονεκτεί (εφόσον άλλοι παράγοντες δεν συνηγορούν για το αντίθετο). Αντίθετα, αν ο διαθέσιμος προϋπολογισμός δεν μπορεί να καλύψει το σύνολο των καταγεγραμμένων αναγκών, είναι σκόπιμη η επιλογή της συγκριτικής αξιολόγησης.
* αν είναι έργο τμηματοποιημένο (phasing)
* Για τα τμηματοποιημένα (phasing) έργα επιλέγεται αποκλειστικά η άμεση αξιολόγηση.
* αν η πρόσκληση αφορά πράξεις για την υλοποίηση των οποίων απαιτούνται προπαρασκευαστικές ενέργειες (όπως μελέτες, έρευνες, απαλλοτριώσεις κλπ)
* Για τις πράξεις αυτές, που περιλαμβάνουν προπαρασκευαστικές ενέργειες, είναι σκόπιμη η επιλογή της συγκριτικής αξιολόγησης.

Είναι προφανές ότι όλες οι ανωτέρω παράμετροι πρέπει να συνεκτιμώνται συνδυαστικά κατά την επιλογή της μεθοδολογίας αξιολόγησης των προτάσεων.

Στάδια επιλογής πράξεων

Η διαδικασία αξιολόγησης των προς χρηματοδότηση πράξεων διενεργείται σε δύο στάδια:

ΣΤΑΔΙΟ Α΄: Έλεγχος πληρότητας και επιλεξιμότητας πρότασης

ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων

Η αξιολόγηση πραγματοποιείται από τα αρμόδια στελέχη της ΔΑ ή του ΕΦ ή και εξωτερικούς αξιολογητές, με απόφαση της ΔΑ/ΕΦ, για τους οποίους διασφαλίζεται, σε κάθε περίπτωση, ότι:

* Δεν υφίσταται σύγκρουση συμφερόντων
* Διαθέτουν την απαιτούμενη εμπειρία για τη διενέργεια της αξιολόγησης
* Ειδικότερα για την επιλογή πράξεων που περιλαμβάνονται σε Στρατηγική ΒΑΑ στο Β στάδιο αξιολογούνται αρχικά τα κριτήρια για την ποιότητα των πράξεων και τη συνάφειά τους με τη Στρατηγική ΒΑΑ και το ΕΠ από τον ΕΦ (Στάδιο Β1) και στην συνέχεια τα υπόλοιπα κριτήρια από την ΔΑ (Στάδιο Β2).

Κατά τη διενέργεια της αξιολόγησης (άμεση ή συγκριτική), η ΔΑ/ΕΦ δύναται να ζητήσει σε οποιοδήποτε στάδιο της αξιολόγησης την υποβολή συμπληρωματικών στοιχείων και διευκρινήσεων.

Συμπληρωματικά στοιχεία είναι αυτά τα οποία, ενώ προβλέπονταν στην πρόσκληση, δεν υποβλήθηκαν λόγω παράλειψης του δυνητικού δικαιούχου και εκδόθηκαν πριν την υποβολή της αίτησης. Οι διευκρινίσεις είναι στοιχεία που ζητούνται από τον/τους αξιολογητή/τες με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της πρότασης.

Ειδικά για την υποβολή συμπληρωματικών στοιχείων, η ΔΑ/ΕΦ ενημερώνει εγγράφως το δυνητικό δικαιούχο, με τη χρήση του Εντύπου Ε.Ι.2\_1 «Επιστολή για υποβολή συμπληρωματικών στοιχείων για την εξέταση της αίτησης χρηματοδότησης». Ο δυνητικός δικαιούχος θα πρέπει να αποστείλει τα αιτηθέντα συμπληρωματικά στοιχεία εντός συγκεκριμένης προθεσμίας που τίθεται από τη ΔΑ. Εφόσον τα συμπληρωματικά στοιχεία δεν υποβληθούν εμπρόθεσμα η πρόταση απορρίπτεται. Στην περίπτωση άμεσης αξιολόγησης, η πρόταση αξιολογείται με βάση τον αριθμό πρωτοκόλλου/ ημερομηνία παραλαβής των συμπληρωματικών στοιχείων.

Κριτήρια επιλογής πράξεων

ΣΤΑΔΙΟ Α΄: Έλεγχος πληρότητας και επιλεξιμότητας πρότασης

Το Στάδιο Α’ έχει στόχο να διασφαλίσει, ανεξάρτητα από τη μεθοδολογία της αξιολόγησης (συγκριτική ή άμεση), τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

Σύμφωνα με τη διαδικασία ΔΙ\_2 οι αιτήσεις υποβάλλονται ηλεκτρονικά μέσω του ΟΠΣ. Κατά την ηλεκτρονική υποβολή της πρότασης, γίνεται από το σύστημα ένας **αρχικός έλεγχος συμβατότητας της πρότασης**, με τον οποίο ελέγχεται εάν:

* Η ημερομηνία υποβολής της αίτησης χρηματοδότησης είναι εντός της προθεσμίας που τίθεται στην πρόσκληση
* Ο αιτούμενος προϋπολογισμός της πρότασης είναι εντός ορίων, εφόσον τίθενται στην πρόσκληση
* Το τεχνικό δελτίο είναι πλήρως συμπληρωμένο

Στη συνέχεια εξετάζεται η επιλεξιμότητα της πρότασης ως προς τα επιμέρους κριτήρια όπως έχουν εγκριθεί από τις οικείες Επιτροπές Παρακολούθησης. Ειδικότερα εξετάζεται:

Εάν ο φορέας που υποβάλλει την πρόταση εμπίπτει στις κατηγορίες δυνητικών δικαιούχων που ορίζονται στην πρόσκληση

Εάν ο φορέας που υποβάλλει την πρόταση έχει την αρμοδιότητα εκτέλεσης του έργου. Ο έλεγχος γίνεται με βάση στοιχεία τεκμηρίωσης (π.χ. κανονιστικές αποφάσεις, καταστατικά φορέων κλπ) που υποβάλλονται συνημμένα κατά την υποβολή του αιτήματος και τα οποία πρέπει να προσδιορίζονται στην πρόσκληση

Η τυπική πληρότητα της υποβαλλόμενης πρότασης. Εξετάζεται αν, για την υποβολή της πρότασης, ακολουθήθηκε η προβλεπόμενη διαδικασία, αν τα τυποποιημένα έντυπα είναι συμπληρωμένα και έχουν επισυναφθεί όλα τα συνοδευτικά έγγραφα σύμφωνα με τα αναφερόμενα στη σχετική πρόσκληση και ειδικότερα:

* + Η αίτηση χρηματοδότησης πράξης, υπογεγραμμένη από το νόμιμο εκπρόσωπο του φορέα
  + Το Τεχνικό Δελτίο Πράξης (ΤΔΠ)
  + Λοιπά στοιχεία που προσδιορίζονται στην εκάστοτε πρόσκληση από τη ΔΑ/ ΕΦ (π.χ. μελέτες, διοικητικές πράξεις, υπολογισμός των καθαρών εσόδων για Πράξεις των Προγραμμάτων του ΕΣΠΑ 2014-2020 κλπ).

Εάν η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας του προγράμματος, εκτός εάν στην πρόσκληση ορίζεται διαφορετική προθεσμία

Ότι δεν έχει περαιωθεί το φυσικό αντικείμενο της προτεινόμενης πράξης μέχρι την ημερομηνία που ο δυνητικός δικαιούχος υπέβαλε την αίτηση χρηματοδότησης. Τονίζεται ότι σύμφωνα με τον Καν. 1303/2013, άρθρο 65, παράγραφος 6: «Οι πράξεις δεν επιλέγονται για χρηματοδότηση από τα ΕΔΕΤ σε περίπτωση που έχουν περατωθεί φυσικά ή εκτελεστεί πλήρως πριν να υποβάλει ο δικαιούχος στη διαχειριστική αρχή την αίτηση χρηματοδότησης βάσει του προγράμματος, ανεξάρτητα αν ο δικαιούχος έχει εκτελέσει όλες τις σχετικές πληρωμές».

Ότι η προτεινόμενη πράξη δεν περιλαμβάνει τμήμα επένδυσης σε υποδομή ή παραγωγική επένδυση η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στο δικαιούχο ή εντός της προθεσμίας που οριζόταν στους κανόνες περί κρατικών ενισχύσεων (σύμφωνα με το άρθρο 71 του Καν. 1303/2013)

Εάν η πράξη εμπίπτει στους Θεματικούς Στόχους, τις Επενδυτικές Προτεραιότητες και Ειδικούς στόχους ή/ και στα πεδία παρέμβασης/ δράσεις της εκάστοτε πρόσκλησης.

* Εάν διασφαλίζεται η μη διπλή χρηματοδότηση της ίδιας δαπάνης από άλλα Επιχειρησιακά Προγράμματα, χρηματοδοτικά εργαλεία ή /και εθνικούς πόρους.

Εάν υποβάλλονται αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.

Στην περίπτωση πράξεων Τεχνικής Βοήθειας (ΤΒ), εάν η πράξη υποβάλλεται στο πλαίσιο εγκεκριμένου Προγράμματος ΤΒ.

* **ΠΡΟΫΠΟΘΕΣΗ ΓΙΑ ΕΠΙΤΥΧΗ ΟΛΟΚΛΗΡΩΣΗ ΤΟΥ ΣΤΑΔΙΟΥ Α΄:**

Όλα τα παραπάνω κριτήρια του Σταδίου Α΄, με εξαίρεση τα δύο τελευταία, τα οποία ενδέχεται να μην απαιτούνται, έχουν **υποχρεωτική εφαρμογή** και η θετική τους αξιολόγηση (ΝΑΙ) αποτελεί απαραίτητη προϋπόθεση για να ξεκινήσει το Στάδιο Β΄ της αξιολόγησης των προτάσεων. Διαφορετικά η πρόταση απορρίπτεται και ενημερώνεται σχετικά ο δυνητικός Δικαιούχος.

ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων

Κατά το Στάδιο Β΄ διενεργείται η αξιολόγηση των προτάσεων σύμφωνα με τα κριτήρια αξιολόγησης τα οποία διακρίνονται σε **πέντε βασικές ομάδες**. Ακολούθως, παρατίθενται ενδεικτικά στοιχεία που δύνανται να αξιολογηθούν για επιμέρους κριτήρια επιλογής πράξεων:

1η ΟΜΑΔΑ ΚΡΙΤΗΡΙΩΝ : Πληρότητα και σαφήνεια του περιεχομένου της πρότασης

Κατά την εξέταση της εν λόγω ομάδας κριτηρίων αξιολογείται:

* Πληρότητα και σαφήνεια του φυσικού αντικειμένου της προτεινόμενης πράξης (το κριτήριο μπορεί να είναι είτε δυαδικό (ναι/όχι) ή δυαδικό με αντιστοίχιση ποσοτικών τιμών ή βαθμολογούμενο)
* Ρεαλιστικότητα του προϋπολογισμού (το κριτήριο είναι είτε δυαδικό (ναι/όχι))
* Ρεαλιστικότητα του χρονοδιαγράμματος (το κριτήριο είναι είτε δυαδικό (ναι/όχι))
* Σημειώνεται ότι δεν μπορεί να ενταχθεί πράξη η οποία συμβάλλει αρνητικά έστω και σε ένα από τα παραπάνω τρία κριτήρια.

2ηΟΜΑΔΑ ΚΡΙΤΗΡΙΩΝ: Ενσωμάτωση οριζόντιων πολιτικών και τήρηση θεσμικού πλαισίου

* Τήρηση εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού (το κριτήριο είναι είτε δυαδικό (ναι/όχι))
* Η πράξη ενέχει στοιχεία κρατικής ενίσχυσης (το κριτήριο είναι είτε δυαδικό (ναι/όχι))
* Αειφόρος ανάπτυξη (το κριτήριο είναι είτε δυαδικό (ναι/όχι))
* Προαγωγή της ισότητας μεταξύ ανδρών και γυναικών και της μη διάκρισης (το κριτήριο είναι είτε δυαδικό (ναι/όχι))
* Εξασφάλιση της προσβασιμότητας των ατόμων με αναπηρία (το κριτήριο είναι είτε δυαδικό (ναι/όχι))
* Σημειώνεται ότι δεν μπορεί να ενταχθεί πράξη η οποία συμβάλλει αρνητικά έστω και σε ένα από τα παραπάνω πέντε κριτήρια.

3ηΟΜΑΔΑ ΚΡΙΤΗΡΙΩΝ: Σκοπιμότητα πράξης

Προκειμένου να αξιολογηθεί η σκοπιμότητα μιας πράξης αυτή εξετάζεται ως προς τα παρακάτω κριτήρια:

* Αναγκαιότητα υλοποίησης της πράξης (ο τρόπος βαθμολόγησης του κριτηρίου προσδιορίζεται από τη ΔΑ)
* Αποτελεσματικότητα (το κριτήριο αυτό είναι δυαδικό με αντιστοίχιση σε ποσοτικές τιμές ή βαθμολογούμενο εφόσον γίνεται χρήση του τύπου του βαθμού συμβολής)
* Αποδοτικότητα (το κριτήριο αυτό είναι δυαδικό με αντιστοίχιση σε ποσοτικές τιμές ή βαθμολογούμενο εφόσον γίνεται χρήση του τύπου της αποδοτικότητας)
* Βιωσιμότητα, λειτουργικότητα, αξιοποίηση (το κριτήριο αυτό είναι δυαδικό (ναι/όχι))
* Καινοτομία (ο τρόπος βαθμολόγησης του κριτηρίου προσδιορίζεται από τη ΔΑ)
* Συνέργεια και συμπληρωματικότητα της προτεινόμενης πράξης (ο τρόπος βαθμολόγησης του κριτηρίου προσδιορίζεται από τη ΔΑ)

4ηΟΜΑΔΑ ΚΡΙΤΗΡΙΩΝ: Ωριμότητα

Τα κριτήρια αυτά μπορεί να καλύπτουν:

* Στάδιο εξέλιξης των απαιτούμενων ενεργειών ωρίμανσης της πράξης
* Βαθμός προόδου διοικητικών ή άλλων ενεργειών
* Τα κριτήρια της 4ης Ομάδας μπορεί να είναι δυαδικά με αντιστοίχιση ποσοτικών τιμών ή βαθμολογούμενα.

5ηΟΜΑΔΑ ΚΡΙΤΗΡΙΩΝ: Διοικητική, Επιχειρησιακή και Χρηματοοικονομική ικανότητα δυνητικού δικαιούχου

Κατά την εξέταση της εν λόγω ομάδας κριτηρίων αξιολογείται:

* Η Διοικητική ικανότητα του φορέα της πρότασης (δυνητικός δικαιούχος) (το κριτήριο αυτό είναι δυαδικό (ναι/όχι))
* Η Επιχειρησιακή ικανότητα του δυνητικού δικαιούχου (το κριτήριο αυτό είναι δυαδικό με αντιστοίχιση σε ποσοτικές τιμές ή βαθμολογούμενο)
* Η Χρηματοοικονομική ικανότητα του κυρίου της πράξης (το κριτήριο αυτό είναι δυαδικό (ναι/όχι) ή δεν εφαρμόζεται)

Προσαρμογή κριτηρίων και προσδιορισμός τρόπου βαθμολόγησής τους

Η ΔΑ/ ΕΦ εξειδικεύει/προσθέτει επιπλέον κριτήρια με την προϋπόθεση ότι δεν έρχονται σε αντίθεση με αυτά που περιγράφονται. Όλα τα προαναφερόμενα κριτήρια πρέπει να αξιολογούνται είτε δυαδικά (ΝΑΙ/ ΟΧΙ) είτε με κλίμακα (βαθμολόγηση).

Υπάρχει πλήθος τρόπων βαθμολόγησης -τόσο στην περίπτωση της συγκριτικής όσο και της άμεσης αξιολόγησης- που μπορούν να εφαρμοστούν προκειμένου να αξιολογηθούν οι προτάσεις πράξεων, π.χ.:

1. Με δυαδική βαθμολόγηση (ΝΑΙ/ΟΧΙ) και αποκλεισμό κατά κριτήριο (όλα τα κριτήρια «ΝΑΙ»),
2. Με δυαδική βαθμολόγηση και αντιστοίχιση των τιμών ΝΑΙ/ΟΧΙ σε ποσοτικές τιμές (Δυαδικό κριτήριο με όριο θετικής αξιολόγησης)
3. Με βαθμολόγηση ορισμένων κριτηρίων ή και θέσπιση ορίων θετικής αξιολόγησης κατά κριτήριο ή ομάδα κριτηρίων ή στο σύνολο, με συνολικό βαθμό με συντελεστές στάθμισης κατά κριτήριο ή ομάδα κριτηρίων,
4. οποιοσδήποτε συνδυασμός των ανωτέρω.

Για κάθε εξειδικευμένο κριτήριο, η ΔΑ/ ΕΦ ορίζει τον **τρόπο βαθμολόγησής** του, δηλαδή τις **τιμές** που δύναται να λάβει το εν λόγω κριτήριο και τις καταστάσεις στις οποίες αντιστοιχούν οι εν λόγω τιμές. Όπου είναι εφικτό η ΔΑ/ ΕΦ να αναλύει/εξειδικεύει τα επίπεδα με ποσοτικούς όρους.

Οι τιμές του κριτηρίου, ακόμη και στην περίπτωση του δυαδικού συστήματος, μπορεί να αντιστοιχούν σε ποσοτικοποιημένες καταστάσεις. Η τιμή του κριτηρίου μπορεί επίσης να προκύπτει από μαθηματικό τύπο, ο οποίος βασίζεται σε τιμές ποσοτικοποιημένων μεταβλητών.

Είναι προφανές πως ο βαθμός είναι αποτέλεσμα ουσιαστικής κρίσης κατά την αξιολόγηση και θα πρέπει να τεκμηριώνεται επαρκώς για κάθε κατηγορία κριτηρίων στους πίνακες αξιολόγησης.

Η επιλογή **δυαδικής βαθμολόγησης σε όλα τα κριτήρια** αρμόζει μόνο στην περίπτωση των προσκλήσεων **άμεσης αξιολόγησης**, γεγονός που πρέπει να ληφθεί υπόψη κατά την εξειδίκευση των κριτηρίων (σημείο 1). Αν υιοθετηθεί δυαδική βαθμολόγηση με ποσοτικές τιμές (σημείο 2) για ένα ή περισσότερα κριτήρια, πρέπει να καθοριστούν τα αντίστοιχα ελάχιστα αποδεκτά όρια και ο τρόπος σύνθεσης, προκειμένου να καταλήγει σε δυαδική βαθμολόγηση στο τελικό αποτέλεσμα (ΝΑΙ/ΟΧΙ), δεδομένου ότι οι προτάσεις δεν συγκρίνονται μεταξύ τους, αλλά απαιτείται να έχουν μια συγκεκριμένης στάθμης επάρκεια.

Στην περίπτωση των προσκλήσεων **συγκριτικής αξιολόγησης,** δύο τουλάχιστον κατηγορίες κριτηρίων πρέπει να επιδέχονται **βαθμολόγηση με πολλαπλές τιμές,** ώστε να προκύπτουν κατά το δυνατόν διαφορετικοί τελικοί βαθμοί ανά πρόταση και να αποφεύγεται η ισοβαθμία. Πρέπει να επιλεγεί ο κατάλληλος συνδυασμός τιμών και αριθμού κριτηρίων που επιδέχονται πολλαπλή τιμή ώστε με το πέρας της αξιολόγησης να προκύπτει επαρκής βαθμολογική διαφοροποίηση των προτάσεων στην τελική κατάταξη (αποφυγή μεγάλου αριθμού ισοβαθμιών).

Η διαδικασία αξιολόγησης εφαρμόζεται **διαδοχικά για τις επιμέρους κατηγορίες κριτηρίων** με τη σειρά που κρίνει η ΔΑ. Σε περίπτωση που πρόταση αποκλείεται σύμφωνα με το αποτέλεσμα αξιολόγησης μιας κατηγορίας κριτηρίων, η ΔΑ διακόπτει την αξιολόγηση. Ωστόσο, μπορεί να προβεί στην αξιολόγηση και άλλων κατηγοριών κριτηρίων ώστε η αιτιολογημένη απόρριψη της πρότασης να περιλαμβάνει κρίση σε μεγαλύτερο εύρος της πρότασης. Μια τέτοια επιλογή μπορεί κατά περίπτωση να είναι χρήσιμη προκειμένου να υποδειχθούν στον δυνητικό τελικό δικαιούχο και άλλες ελλείψεις και αδυναμίες της πρότασής του για το ενδεχόμενο μελλοντικής επανυποβολής της.

Το αποτέλεσμα της αξιολόγησης καθώς και η τεκμηρίωση κάθε κριτηρίου καταγράφεται συμπληρώνοντας το **Φύλλο Αξιολόγησης της Πράξης.**

* 1. Πράξεις Κρατικών Ενισχύσεων

Δεδομένης της φύσης και των διαφορετικών απαιτήσεων αξιολόγησης της κάθε δράσης, του γεγονότος ότι η διαχείριση μπορεί να γίνει από διαφορετικούς φορείς Ειδική Υπηρεσία Διαχείρισης Ηπείρου (ΕΥΔ Ηπείρου), Ενδιάμεσος Φορέας Διαχείρισης (ΕΦΔ) και του γεγονότος ότι απαιτείται η σύμφωνη γνώμη επί της πρόσκλησης από την Ειδική Υπηρεσία Κρατικών Ενισχύσεων της Εθνικής Αρχής Συντονισμού ΕΣΠΑ η διαδικασία αξιολόγησης και η εξειδίκευση των κριτηρίων δύναται να τροποποιηθεί/αναλυθεί περεταίρω πριν τη δημοσίευση της κάθε πρόσκλησης.

Επιλογή μεθοδολογίας Αξιολόγησης

Η αξιολόγηση των αιτήσεων πρέπει να είναι συγκριτική εκτός από εξαιρετικές περιπτώσεις κατά τις οποίες, απολύτως τεκμηριωμένα, δύναται να επιλεγεί άμεση αξιολόγηση. Τέτοιες περιπτώσεις δύναται να αφορούν δράσεις, όπου η τήρηση ελαχίστων προϋποθέσεων είναι επαρκής για την κάλυψη των στόχων του Επιχειρησιακού Προγράμματος (π.χ. ορισμένες δράσεις του ΕΚΤ για τη δημιουργία νέων θέσεων εργασίας).

Διαδικασία αξιολόγησης

Η διαδικασία αξιολόγησής των υποβληθέντων σχεδίων πραγματοποιείται μέσω του Πληροφοριακού Συστήματος Κρατικών Ενισχύσεων (ΠΣΚΕ). Η αξιολόγηση κάθε υποβαλλόμενου επενδυτικού σχεδίου διενεργείται από έναν (1) αξιολογητή, ο οποίος επιλέγεται από στελέχη του Φορέα ΕΥΔ/ΕΦ και διαθέτει τα ανάλογα προσόντα και εμπειρία.

Για τις ανάγκες της αξιολογικής διαδικασίας θα είναι στη διάθεση των αξιολογητών όλο το σχετικό υλικό. Οι αξιολογητές δε θα μπορούν να ασχοληθούν με την παρακολούθηση και την παραλαβή των αποτελεσμάτων των έργων.

Οι αξιολογητές δεν έχουν τη δυνατότητα να είναι συντάκτες προτάσεων που θα υποβληθούν στο πλαίσιο της πρόσκλησης και θα πρέπει να διαθέτουν την απαιτούμενη ανεξαρτησία, μέσω της υποβολής υπεύθυνης δήλωσης για τη μη σύγκρουση συμφερόντων. Σε κάθε περίπτωση θα διασφαλίζεται κατά την αξιολόγηση ότι ο αξιολογητής δεν ταυτίζεται με το συντάκτη του επενδυτικού σχεδίου και δεν συνδέεται με κανένα τρόπο με το επενδυτικό σχέδιο.

Για τις ανάγκες της εγκριτικής διαδικασίας της δράσης θα συσταθεί Επιτροπή Αξιολόγησης. Μέλη της Επιτροπής Αξιολόγησης δύναται να αποτελούν κατάλληλα στελέχη ΕΥΔ/ΕΦ με σχετική εμπειρία. Στην απόφαση σύστασης θα περιγράφονται λεπτομερώς οι αρμοδιότητες, ο τρόπος λειτουργίας της, ορίζονται τα μέλη της και ότι άλλο απαιτείται. Στην εν λόγω επιτροπή δύναται να συμμετέχουν, και εξωτερικοί συνεργάτες, λαμβάνοντας υπόψη και τα οριζόμενα στην υπ’ αριθ. 17952/ ΕΥΣΣΑ 382/17.02.16 εγκύκλιο της Γ.Γ. Δημοσίων Επενδύσεων – ΕΣΠΑ.

(Α) Συγκριτική Αξιολόγηση

Η αξιολόγηση είναι συγκριτική και περιλαμβάνει:

* ΣΤΑΔΙΟ Α : έλεγχος των τυπικών προϋποθέσεων και των δικαιολογητικών που απαιτούνται βάσει της Πρόσκλησης της Δράσης (έλεγχος πληρότητας)
* ΣΤΑΔΙΟ Β : έλεγχος επιλεξιμότητας πρότασης.
* ΣΤΑΔΙΟ Γ : αξιολόγηση των προτάσεων ανά ομάδα κριτηρίων.

Οι έλεγχοι των σταδίων Α και Β απαιτούν την εκπλήρωση όλων των κριτηρίων.

Η αξιολόγηση του σταδίου Γ γίνεται ανά ομάδα κριτηρίων, οι οποίες περιλαμβάνουν διακριτά κριτήρια. Η βαθμολογία κάθε ομάδας κριτηρίων προκύπτει από το άθροισμα της βαθμολογίας κάθε κριτηρίου και δύναται να τηρεί ελάχιστο μερικό αποτέλεσμα. Η βαθμολογία κάθε κριτηρίου προκύπτει από τον βαθμό αξιολόγησης επί τον συντελεστή στάθμισής του. Η συνολική βαθμολογία του επενδυτικού σχεδίου προκύπτει από το άθροισμα της βαθμολογίας κάθε ομάδας κριτηρίων επί τον συντελεστή στάθμισής της.

**ΠΡΩΤΟΒΑΘΜΙΑ ΑΞΙΟΛΟΓΗΣΗ**

Στον αξιολογητή ανοίγουν στο Π.Σ.Κ.Ε. στην ενέργεια «Αξιολόγηση» όλα τα πεδία του Παραρτήματος Ι.1 τα οποία καταχωρήθηκαν από τον δυνητικό δικαιούχο της ενίσχυσης στο Π.Σ.Κ.Ε. κατά το στάδιο της υποβολής.

Η υπόλοιπη αξιολόγηση των σταδίων Α «έλεγχος πληρότητας», Β «έλεγχος επιλεξιμότητας πρότασης» και Γ «αξιολόγηση των προτάσεων ανά ομάδα κριτηρίων» γίνεται εκτός ΠΣΚΕ σε τυποποιημένο έντυπο αξιολόγησης το οποίο παρέχει η ΕΥΔ Ηπείρου/ΕΦ και το οποίο ο αξιολογητής συμπληρώνει πλήρως. Ο αξιολογητής σύμφωνα με τα στοιχεία της πρόσκλησης, τα δεδομένα της υποβολής, τα στοιχεία του φακέλου και τις οδηγίες βαθμολόγησης εκάστου κριτηρίου αξιολογεί το σύνολο των κριτηρίων του κάθε σταδίου, εισάγει την σχετική βαθμολόγηση του κριτηρίου στο τυποποιημένο έντυπο αξιολόγησης και αφού το συμπληρώσει πλήρως το ανεβάζει σε pdf αρχείο ως συν/νο στην αξιολόγηση του. Στην συνέχεια ο αξιολογητής εισάγει στο ΠΣΚΕ τα αποτελέσματα του ελέγχου των σταδίων Α και Β καθώς και τη βαθμολογία κάθε ομάδας κριτηρίων και το ΠΣΚΕ υπολογίζει την συνολική βαθμολογία κάθε πρότασης.

Σε κάθε περίπτωση ο αξιολογητής διενεργεί πλήρως την αξιολόγηση και αξιολογεί και βαθμολογεί όλα τα κριτήρια ανεξάρτητα εάν στο/α στάδια Α ή/και Β η πρόταση κρίνεται μη πλήρης ή/και μη παραδεκτή.

Μετά την οριστικοποίηση του συνόλου των αξιολογήσεων η αξιολόγηση προχωρά στο επόμενο στάδιο αξιολόγησης την Επιτροπή Αξιολόγησης.

**ΔΕΥΤΕΡΟΒΑΘΜΙΑ ΑΞΙΟΛΟΓΗΣΗ**

Η Επιτροπή Αξιολόγησης οριστικοποιεί την τελική βαθμολογία και το φυσικό και οικονομικό αντικείμενο της κάθε πρότασης έχοντας την ευθύνη ελέγχου της αξιολόγησης και όπου κρίνει σκόπιμο την αναβαθμολόγηση και τη διαφοροποίηση του φυσικού και οικονομικού αντικειμένου της πρότασης μετά από τεκμηριωμένη εισήγηση.

Ο τρόπος με τον οποίο η Επιτροπή Αξιολόγησης διενεργεί την αξιολόγηση καθώς και τα πεδία τα οποία αξιολογεί είναι ακριβώς ίδια με του πρωτοβάθμιου αξιολογητή.

Η Επιτροπή Αξιολόγησης συντάσσει πρακτικό που περιλαμβάνει:

• Πίνακα εγκεκριμένων αιτήσεων προς ενίσχυση, με το συνολικό προϋπολογισμό και την αναλογούσα δημόσια δαπάνη για κάθε εγκεκριμένη αίτηση

• Πίνακα εγκεκριμένων αιτήσεων μη ενισχυόμενων, λόγω εξάντλησης προϋπολογισμού πρόσκλησης

• Πίνακα απορριφθεισών αιτήσεων, λόγω αρνητικής αξιολόγησης

Το πρακτικό διαβιβάζεται στην ΕΥΔ/ΕΦ ώστε να εκδοθεί η σχετική απόφαση με τα αποτελέσματα της αξιολόγησης και τον κατάλογο δικαιούχων. Η απόφαση δημοσιοποιείται στην ιστοσελίδα της ΕΥΔ και του ΕΦ.

Κάθε δυνητικός δικαιούχος ενημερώνεται ηλεκτρονικά, αλλά και μέσω του ΠΣΚΕ για το αποτέλεσμα της αξιολόγησης.

Κάθε υποψήφιος που το επενδυτικό του σχέδιο κρίθηκε ως απορριπτέο ή εγκεκριμένο με τροποποιήσεις του φυσικού ή/και οικονομικού αντικειμένου ενημερώνεται ηλεκτρονικά, αλλά και μέσω του ΠΣΚΕ για το αποτέλεσμα της αξιολόγησης και τη δυνατότητα και τους όρους άσκησης ένστασης εντός συγκεκριμένης καταληκτικής ημερομηνίας.

Η ΕΥΔ ΠΗ/ΕΦ δύναται να αυξήσει το διαθέσιμο προϋπολογισμό της πρόσκλησης στις περιπτώσεις που είτε προκύπτει ισοβαθμία των τελευταίων στην κατάταξη σχεδίων είτε υπάρχουν διαθέσιμοι από το ΕΠ πόροι για τη χρηματοδότηση των θετικά αξιολογημένων προτάσεων.

Κριτήρια επιλογής πράξεων

Ενδεικτικά αναφέρονται ελάχιστα κριτήρια που μπορούν να έχουν χαρακτήρα on – off:

* Πληρότητα προσκόμισης δικαιολογητικών.
* Επιλεξιμότητα Δραστηριότητας.
* Επιλεξιμότητα φορέα (π.χ. μέγεθος επιχείρησης).
* Κάλυψη ίδιας συμμετοχής (εφόσον προβλέπεται από την εκάστοτε Δράση).

Η μεθοδολογία και τα κριτήρια επιλογής των επενδυτικών σχεδίων:

* -δεν εισάγουν διακρίσεις και είναι διαφανή·
* -διασφαλίζουν τη συμβολή των πράξεων στην επίτευξη των ειδικών στόχων και των αποτελεσμάτων της σχετικής προτεραιότητας·
* -λαμβάνουν υπόψη την προώθηση της ισότητας μεταξύ ανδρών και γυναικών και τηρούν τις αρχές της βιώσιμης ανάπτυξης όπως ορίζεται στα άρθρα 7 και 8 του Κανονισμού 1303/2013.·

Επίσης, πρέπει να αναφέρεται ότι τα επενδυτικά σχέδια δεν επιλέγονται εάν έχει ολοκληρωθεί το φυσικό αντικείμενο ή έχουν υλοποιηθεί πλήρως πριν από την υποβολή της αίτησης χρηματοδότησης από τον δικαιούχο.

Η βαθμολογία πρέπει να προκύπτει από μετρήσιμα κριτήρια (π.χ. οικονομικά στοιχεία, επαγγελματική εμπειρία κλπ).

Η εκάστοτε αξιολογική κρίση πρέπει να είναι πλήρως τεκμηριωμένη (π.χ. με συμπλήρωση σχετικών πεδίων στο έντυπο αξιολόγησης).

(Β) Άμεση Αξιολόγηση

Η αξιολόγηση είναι άμεση και περιλαμβάνει:

ΣΤΑΔΙΟ Α : έλεγχος πληρότητας

ΣΤΑΔΙΟ Β : έλεγχος επιλεξιμότητας πρότασης.

Οι έλεγχοι των σταδίων Α και Β απαιτούν την εκπλήρωση όλων των κριτηρίων.

**ΠΡΩΤΟΒΑΘΜΙΑ ΑΞΙΟΛΟΓΗΣΗ**

Στον αξιολογητή ανοίγουν στο Π.Σ.Κ.Ε. στην ενέργεια «Αξιολόγηση» όλα τα πεδία του Παραρτήματος Ι.1 τα οποία καταχωρήθηκαν από τον δυνητικό δικαιούχο της ενίσχυσης στο Π.Σ.Κ.Ε. κατά το στάδιο της υποβολής και όλα τα πεδία αυτής δύναται να τροποποιηθούν από τον αξιολογητή με βάση τα στοιχεία της παρούσας πρόσκλησης και τα δικαιολογητικά και στοιχεία του φυσικού και ηλεκτρονικού φακέλου που προσκόμισε ο δυνητικός δικαιούχος.

Η υπόλοιπη αξιολόγηση των σταδίων Α «έλεγχος πληρότητας», Β «έλεγχος επιλεξιμότητας πρότασης» γίνεται εκτός ΠΣΚΕ σε τυποποιημένο έντυπο αξιολόγησης το οποίο παρέχει η ΕΥΔ Περιφέρειας Ηπείρου και το οποίο ο αξιολογητής συμπληρώνει πλήρως. Ο αξιολογητής σύμφωνα με τα στοιχεία της πρόσκλησης, τα δεδομένα της υποβολής, τα στοιχεία του φυσικού φακέλου και τις οδηγίες εκάστου κριτηρίου αξιολογεί το σύνολο των κριτηρίων του κάθε σταδίου, εισάγει την σχετική τιμή του κριτηρίου (ναι/ όχι /δεν εφαρμόζεται) στο τυποποιημένο έντυπο αξιολόγησης και αφού το συμπληρώσει πλήρως το ανεβάζει σε pdf αρχείο ως συν/νο στην αξιολόγηση του. Στην συνέχεια ο αξιολογητής εισάγει στο ΠΣΚΕ τα αποτελέσματα του ελέγχου των σταδίων Α και Β.

Μετά την οριστικοποίηση της η αξιολόγηση προχωρά στο επόμενο στάδιο στην Επιτροπή Αξιολόγησης η οποία θα συνεδριάζει σε τακτά χρονικά διαστήματα.

**ΔΕΥΤΕΡΟΒΑΘΜΙΑ ΑΞΙΟΛΟΓΗΣΗ**

Η Επιτροπή Αξιολόγησης οριστικοποιεί το αποτέλεσμα της αξιολόγησης και το φυσικό και οικονομικό αντικείμενο της κάθε πρότασης έχοντας την ευθύνη ελέγχου της αξιολόγησης και όπου κρίνει σκόπιμο την αλλαγή του αποτελέσματος της αξιολόγησης και τη διαφοροποίηση του φυσικού και οικονομικού αντικειμένου της πρότασης μετά από τεκμηριωμένη εισήγηση.

Ο τρόπος με τον οποίο η Επιτροπή Αξιολόγησης διενεργεί την αξιολόγηση καθώς και τα πεδία τα οποία αξιολογεί είναι ακριβώς ίδια με του πρωτοβάθμιου αξιολογητή.

Η Επιτροπή Αξιολόγησης συντάσσει πρακτικό που περιλαμβάνει:

• Πίνακα εγκεκριμένων αιτήσεων προς ενίσχυση, με το συνολικό προϋπολογισμό και την αναλογούσα δημόσια δαπάνη για κάθε εγκεκριμένη αίτηση

• Πίνακα εγκεκριμένων αιτήσεων μη ενισχυόμενων, λόγω εξάντλησης προϋπολογισμού πρόσκλησης

• Πίνακα απορριφθεισών αιτήσεων, λόγω αρνητικής αξιολόγησης

Σημειώνεται ότι οι προτάσεις κατατάσσονται στους πίνακες με φθίνουσα σειρά σύμφωνα με την σειρά προτεραιότητας, η οποία καθορίζεται από την ημερομηνία και ώρα ολοκλήρωσης / οριστικοποίησης υποβολής της αίτησης χρηματοδότησης στο ΠΣΚΕ.

Το πρακτικό διαβιβάζεται στην ΔΙΑΠ, ώστε να εκδοθεί απόφαση του Περιφερειάρχη Ηπείρου με τα αποτελέσματα της αξιολόγησης και τον κατάλογο δυνητικών δικαιούχων και ο Πίνακας Κατάταξης οριστικοποιείται. Η απόφαση του Περιφερειάρχη δημοσιοποιείται στην ιστοσελίδα της Περιφέρειας Ηπείρου [www.php.gov.gr](http://www.php.gov.gr) και στην ιστοσελίδα της ΕΥΔ [www.peproe.gr](http://www.peproe.gr).

Κάθε δυνητικός δικαιούχος ενημερώνεται ηλεκτρονικά, αλλά και μέσω του ΠΣΚΕ για το αποτέλεσμα της αξιολόγησης.

Κάθε υποψήφιος που το επενδυτικό του σχέδιο κρίθηκε ως απορριπτέο ή εγκεκριμένο με τροποποιήσεις του φυσικού ή/και οικονομικού αντικειμένου ενημερώνεται ηλεκτρονικά, αλλά και μέσω του ΠΣΚΕ καθώς και με συστημένη επί αποδείξει επιστολή για το αποτέλεσμα της αξιολόγησης και τη δυνατότητα και τους όρους άσκησης ένστασης εντός συγκεκριμένης καταληκτικής ημερομηνίας.

Κριτήρια επιλογής πράξεων

Ενδεικτικά αναφέρονται ελάχιστα κριτήρια που μπορούν να έχουν χαρακτήρα on – off:

* Πληρότητα προσκόμισης δικαιολογητικών.
* Επιλεξιμότητα Δραστηριότητας.
* Επιλεξιμότητα φορέα (π.χ. μέγεθος επιχείρησης).
* Κάλυψη ίδιας συμμετοχής (εφόσον προβλέπεται από την εκάστοτε Δράση).

Η μεθοδολογία και τα κριτήρια επιλογής των επενδυτικών σχεδίων:

* -δεν εισάγουν διακρίσεις και είναι διαφανή·
* -διασφαλίζουν τη συμβολή των πράξεων στην επίτευξη των ειδικών στόχων και των αποτελεσμάτων της σχετικής προτεραιότητας·
* -λαμβάνουν υπόψη την προώθηση της ισότητας μεταξύ ανδρών και γυναικών και τηρούν τις αρχές της βιώσιμης ανάπτυξης όπως ορίζεται στα άρθρα 7 και 8 του Κανονισμού 1303/2013.·

Επίσης, πρέπει να αναφέρεται ότι τα επενδυτικά σχέδια δεν επιλέγονται εάν έχει ολοκληρωθεί το φυσικό αντικείμενο ή έχουν υλοποιηθεί πλήρως πριν από την υποβολή της αίτησης χρηματοδότησης από τον δικαιούχο.

Η βαθμολογία πρέπει να προκύπτει από μετρήσιμα κριτήρια (π.χ. οικονομικά στοιχεία, επαγγελματική εμπειρία κλπ).

Η εκάστοτε αξιολογική κρίση πρέπει να είναι πλήρως τεκμηριωμένη (π.χ. με συμπλήρωση σχετικών πεδίων στο έντυπο αξιολόγησης).

* 1. Ταμεία Χαρτοφυλακίου – Χρηματοδοτικά Μέσα

Η Σύσταση Ταμείων Χαρτοφυλακίου και η εφαρμογή Χρηματοδοτικών Μέσων στο πλαίσιο της κατεύθυνσης για τη μέγιστη δυνατή αξιοποίηση των Χρηματοδοτικών Μέσων προς όφελος των επιχειρήσεων, καθώς και σε παρεμβάσεις εξοικονόμησης ενέργειας στον οικιακό τομέα.

Διαδικασία αξιολόγησης

Για τα Χρηματοδοτικά Μέσα και την σύσταση Ταμείων, η μεθοδολογία και τα κριτήρια επιλογής πράξεων εξειδικεύονται ως εξής:

Η μεθοδολογία αξιολόγησης των προς χρηματοδότηση πράξεων είναι άμεση καθώς πρόκειται για έργα με συγκεκριμένους δικαιούχους και διενεργείται σε δύο στάδια:

* ΣΤΑΔΙΟ Α΄: Έλεγχος πληρότητας και επιλεξιμότητας πρότασης
* ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων,

σύμφωνα με τον Οδηγό Αξιολόγησης Αιτήσεων Χρηματοδότησης πράξεων (πλην κρατικών ενισχύσεων) Προγραμματικής Περιόδου 2014 – 2020.

Κριτήρια επιλογής πράξεων

ΣΤΑΔΙΟ Α΄: Έλεγχος πληρότητας και επιλεξιμότητας πράξης

Το Στάδιο Α’ έχει στόχο να διασφαλίσει τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

Το Στάδιο Α’ περιλαμβάνει το Στάδιο Α1 και το Στάδιο Α2.

Στο Στάδιο Α1 γίνεται ο αρχικός έλεγχος συμβατότητας της πρότασης, και ελέγχεται εάν:

* Η ημερομηνία υποβολής της αίτησης χρηματοδότησης είναι εντός της προθεσμίας που τίθεται στην πρόσκληση.
* Ο αιτούμενος προϋπολογισμός της πρότασης είναι εντός ορίων.
* Το τεχνικό δελτίο είναι πλήρως συμπληρωμένο.

Στη συνέχεια, στο Στάδιο Α2, γίνεται ο έλεγχος πληρότητας και επιλεξιμότητας της πράξης.

Ειδικότερα, εξετάζονται:

* Εάν ο Δικαιούχος εμπίπτει στην πρόσκληση.
* Εάν ο φορέας που υποβάλλει την πρόταση έχει την αρμοδιότητα εκτέλεσης της πράξης (νομική ικανότητα).
* Η τυπική πληρότητα της υποβαλλόμενης πρότασης.
* Εάν η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας του Επιχειρησιακού Προγράμματος και της Πρόσκλησης.
* Εάν δεν έχει περαιωθεί το φυσικό αντικείμενο της προτεινόμενης πράξης μέχρι την ημερομηνία που ο δυνητικός δικαιούχος υπέβαλε την αίτηση χρηματοδότησης.
* Εάν η προτεινόμενη πράξη δεν περιλαμβάνει τμήμα επένδυσης σε υποδομή ή παραγωγική επένδυση η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στον δικαιούχο ή εντός της προθεσμίας που οριζόταν στους κανόνες περί κρατικών ενισχύσεων·
* Εάν η πράξη εμπίπτει στους Θεματικούς Στόχους, τις Επενδυτικές Προτεραιότητες και Ειδικούς στόχους ή/ και στα πεδία παρέμβασης/ δράσεις.
* Εάν διασφαλίζεται η μη επικάλυψη των χορηγουμένων χρηματοδοτήσεων με άλλα Επιχειρησιακά Προγράμματα και άλλα χρηματοδοτικά εργαλεία ή/και εθνικούς πόρους.
* Εάν έχουν υποβληθεί αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.
* Προκειμένου η πρόταση να προχωρήσει στο Β' Στάδιο Αξιολόγησης, πρέπει να λάβει την τιμή "ΝΑΙ" σε όλα τα επιμέρους κριτήρια, εκτός από το κριτήριο 9 του Σταδίου Α2, το οποίο ενδέχεται να μην απαιτείται.

Είναι δυνατόν κατά τα στάδια Α1 και Α2 να ζητηθούν από την ΕΥΔ/ΕΦ συμπληρωματικά ή επεξηγηματικά στοιχεία απαραίτητα για την συνέχεια της διαδικασίας αξιολόγησης. Συμπληρωματικά στοιχεία είναι αυτά τα οποία, ενώ προβλέπονται στην πρόσκληση, δεν υποβλήθηκαν εκ παραδρομής λόγω παράλειψης του δυνητικού δικαιούχου και εκδόθηκαν Πριν την υποβολή της αίτησης. Οι διευκρινίσεις είναι στοιχεία που ζητούνται από τον/τους αξιολογητή/ές με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της πρότασης.

Τα συμπληρωματικά στοιχεία πρέπει να αποσταλούν στην ΕΥΔ/ΕΦ πριν από την έναρξη της Β’ φάσης αξιολόγησης. Εφόσον τα συμπληρωματικά στοιχεία δεν υποβληθούν εμπρόθεσμα η πρόταση απορρίπτεται.

Εφόσον η αξιολόγηση από την ΕΥΔ/ΕΦ του πρώτου σταδίου (Α1 και Α2) αποβεί θετική, η πρόταση περνάει στο Β’ στάδιο αξιολόγησης.

Εφόσον η αξιολόγηση του πρώτου σταδίου από την ΕΥΔ/ΕΦ αποβεί αρνητική, συντάσσεται Απόφαση Απόρριψης Πρότασης στην οποία τεκμηριώνονται πλήρως οι λόγοι της απόρριψης. Η απόφαση αυτή εκδίδεται μετά από σχετική εισήγηση του Προϊσταμένου της ΕΥΔ/ΕΦ.

Στάδιο Β΄: Αξιολόγηση της πράξης ανά ομάδα κριτηρίων

Το Στάδιο Β΄ διασφαλίζει την ουσιαστική αξιολόγηση της πρότασης που έχει προκριθεί μετά τον έλεγχο πληρότητας και επιλεξιμότητας της.

1η ΟΜΑΔΑ ΚΡΙΤΗΡΙΩΝ : Πληρότητα και σαφήνεια του περιεχομένου της πρότασης

Κατά την εξέταση της εν λόγω ομάδας κριτηρίων αξιολογείται:

* Πληρότητα και σαφήνεια του περιεχομένου της προτεινόμενης πράξης
* Ρεαλιστικότητα του προτεινόμενου προϋπολογισμού της πράξης σε σχέση με το προτεινόμενο για συγχρηματοδότηση φυσικό της αντικείμενο
* Ρεαλιστικότητα του χρονοδιαγράμματος ολοκλήρωσης της πράξης

Τα κριτήρια είναι δυαδικά ΝΑΙ/ΟΧΙ.

* Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια του Σταδίου Β1.

2η ΟΜΑΔΑ ΚΡΙΤΗΡΙΩΝ: Τήρηση θεσμικού πλαισίου και ενσωμάτωση οριζόντιων πολιτικών

* Τήρηση εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού
* Η πράξη ενέχει στοιχεία κρατικής ενίσχυσης
* Αειφόρος ανάπτυξη
* Προαγωγή της ισότητας μεταξύ ανδρών και γυναικών και της μη διάκρισης
* Εξασφάλιση προσβασιμότητας των ατόμων με αναπηρία

Τα κριτήρια είναι δυαδικά ΝΑΙ/ΟΧΙ εκτός του 3 που δύναται να λαμβάνει τιμή “Δεν Εφαρμόζεται”.

* Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια του Σταδίου Β2, εκτός του 2 που μπορεί να λαμβάνει τεκμηριωμένα τιμή “OXI” και του 3 που ενδέχεται να λαμβάνει τιμή “Δεν εφαρμόζεται”.

3η ΟΜΑΔΑ ΚΡΙΤΗΡΙΩΝ: Σκοπιμότητα πράξης

* Αναγκαιότητα υλοποίησης της πράξης
* Αποτελεσματικότητα
* Αποδοτικότητα
* Αξιοποίηση
* Συνέργεια και συμπληρωματικότητα της Πράξης

Προϋπόθεση θετικής αξιολόγησης στο Στάδιο Β3: «Σκοπιμότητα της πράξης» είναι:

* Η Πράξη πρέπει να λαμβάνει θετική τιμή "ΝΑΙ" σε όλα τα κριτήρια εκτός από το κριτήριο 5 όπου μπορεί να είναι και "ΌΧΙ".

4η ΟΜΑΔΑ ΚΡΙΤΗΡΙΩΝ: Ωριμότητα Πράξης

* Στάδιο εξέλιξης των απαιτούμενων ενεργειών ωρίμανσης της πράξης
* Βαθμός προόδου διοικητικών ή άλλων ενεργειών

Τα κριτήρια είναι δυαδικά ΝΑΙ/ΟΧΙ.

* Η πράξη πρέπει να λαμβάνει θετική τιμή “ΝΑΙ’’ σε όλα τα κριτήρια του Σταδίου Β4

5η ΟΜΑΔΑ ΚΡΙΤΗΡΙΩΝ: Διοικητική και Επιχειρησιακή Ικανότητα Δυνητικού Δικαιούχου

* Διοικητική Ικανότητα
* Επιχειρησιακή ικανότητα
* Χρηματοοικονομική Ικανότητα

Τα κριτήρια είναι δυαδικά ΝΑΙ/ΟΧΙ.

* Η Πράξη πρέπει να λαμβάνει θετική τιμή "ΝΑΙ" σε όλα τα κριτήρια του σταδίου Β5.

Η διαδικασία αξιολόγησης εφαρμόζεται διαδοχικά για τις επιμέρους ομάδες κριτηρίων. Σε περίπτωση που πρόταση αποκλείεται σύμφωνα με το αποτέλεσμα αξιολόγησης μιας ομάδας κριτηρίων, η ΕΥΔ/ΕΦ διακόπτει την αξιολόγηση. Το αποτέλεσμα της αξιολόγησης καθώς και η τεκμηρίωση κάθε κριτηρίου καταγράφεται συμπληρώνοντας το Φύλλο Αξιολόγησης της Πράξης.

Κριτήρια επιλογής πράξεων

# Θεματικός στόχος *4* – Επενδυτική Προτεραιότητα 4c

## Δράση 4.3.1.2: Αναβάθμιση κτιρίων και βελτίωση της ενεργειακής απόδοσης στον οικιακό κτιριακό τομέα

&

## Δράση 4.3.1.3: Αναβάθμιση κτιρίων και βελτίωση της ενεργειακής απόδοσης στον οικιακό κτιριακό τομέα ΙΙ

|  |  |
| --- | --- |
| **ΣΤΑΔΙΟ Α΄ : Έλεγχος πληρότητας και επιλεξιμότητας πρότασης** | |
| **ΕΠΙΧΕΙΡΗΣΙΑΚΟ ΠΡΟΓΡΑΜΜΑ :** | **ΕΠ ΗΠΕΙΡΟΣ 2014-2020** |
| **ΑΞΟΝΑΣ ΠΡΟΤΕΡΑΙΟΤΗΤΑΣ :** | **ΑΠ 2 Προστασία του περιβάλλοντος και αειφόρος ανάπτυξη** |
| **ΚΩΔΙΚΟΣ ΠΡΟΣΚΛΗΣΗΣ :** |  |
| **ΕΠΕΝΔΥΤΙΚΗ ΠΡΟΤΕΡΑΙΟΤΗΤΑ :** | **ΕΠ 4c Στήριξη της ενεργειακής απόδοσης, της έξυπνης διαχείρισης της ενέργειας και της χρήσης ανανεώσιμων πηγών ενέργειας στις δημόσιες υποδομές, συμπεριλαμβανομένων των δημόσιων κτηρίων, και στον τομέα της στέγασης** |
| **ΤΙΤΛΟΣ ΠΡΟΤΕΙΝΟΜΕΝΗΣ ΠΡΑΞΗΣ :** |  |

|  |  |  |  |
| --- | --- | --- | --- |
| **ΕΛΕΓΧΟΣ ΣΥΜΒΑΤΟΤΗΤΑΣ ΑΠΟ ΤΟ ΣΥΣΤΗΜΑ** | | | |
| 1 | Η ημερομηνία υποβολής αίτησης χρηματοδότησης είναι εντός της προθεσμίας που τίθεται στην πρόσκληση | Ναι / Όχι |  |
| 2 | Ο αιτούμενος προϋπολογισμός είναι εντός των ορίων, εφόσον τίθενται στην πρόσκληση | Ναι / Όχι |  |
| 3 | Το τεχνικό δελτίο είναι πλήρως συμπληρωμένο | Ναι / Όχι |  |

|  |  |  |  |  |  |
| --- | --- | --- | --- | --- | --- |
| **ΣΤΑΔΙΟ Α΄ Έλεγχος πληρότητας και επιλεξιμότητας πρότασης** | | | | | |
|  | **ΟΜΑΔΑ ΚΡΙΤΗΡΙΩΝ** | **ΚΡΙΤΗΡΙΟ** | **ΕΞΕΙΔΙΚΕΥΣΗ** | **ΤΙΜΗ / ΒΑΘΜΟΛΟΓΙΑ** | **στάθμιση** |
| 1 | **Έλεγχος πληρότητας και επιλεξιμότητας πρότασης** | Δικαιούχος που εμπίπτει στην πρόσκληση | Εξετάζεται εάν ο φορέας που υποβάλλει την πρόταση εμπίπτει στις κατηγορίες δυνητικών δικαιούχων που ορίζονται στην πρόσκληση. | Ναι / Όχι |  |
| 2 | Αρμοδιότητα δικαιούχου για υλοποίηση πράξης | Εξετάζεται εάν ο φορέας που υποβάλλει την πρόταση έχει την αρμοδιότητα εκτέλεσης του έργου. Ο έλεγχος γίνεται με βάση στοιχεία τεκμηρίωσης (π.χ. κανονιστικές αποφάσεις, καταστατικά φορέων κλπ) που υποβάλλονται συνημμένα κατά την υποβολή του αιτήματος και προσδιορίζονται στην πρόσκληση. Σε περίπτωση μεταβίβασης αρμοδιότητας υλοποίησης σε άλλο φορέα πρέπει να υποβάλλεται με το αίτημα η προγραμματική σύμβαση ή η έγκρισή της από τα αρμόδια όργανα καθώς και σχέδιο αυτής. | Ναι / Όχι |  |
| 3 | Τυπική πληρότητα της υποβαλλόμενης πρότασης: | Εξετάζεται αν, για την υποβολή της πρότασης, ακολουθήθηκε η προβλεπόμενη διαδικασία, αν τα τυποποιημένα έντυπα είναι συμπληρωμένα και έχουν επισυναφθεί όλα τα συνοδευτικά έγγραφα σύμφωνα με τα αναφερόμενα στη σχετική πρόσκληση και ειδικότερα: | |  |
| * Αίτηση | Η αίτηση χρηματοδότησης πράξης, υπογεγραμμένη από το νόμιμο εκπρόσωπο του φορέα | Ναι / Όχι |  |
| * Τεχνικό Δελτίο | Τεχνικό Δελτίο πράξης πλήρως συμπληρωμένο | Ναι / Όχι |  |
| * Λοιπά στοιχεία που προσδιορίζονται στην πρόσκληση | Λοιπά στοιχεία που προσδιορίζονται στην πρόσκληση (π.χ. εγκρίσεις, μελέτες, διοικητικές πράξεις, υπολογισμός των καθαρών εσόδων, Κανονιστικό Πλαίσιο Φορέα, τεκμηρίωση διοικητικής και διαχειριστικής ικανότητας δικαιούχου, σχέδιο Οδηγού Εφαρμογής Δράσης, κλπ). | Ναι / Όχι |  |
| 4 | Περίοδος υλοποίησης εντός περιόδου επιλεξιμότητας ΠΠ και Πρόσκλησης | Εξετάζεται εάν η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας του προγράμματος, και όπως ορίζεται στην πρόσκληση | Ναι / Όχι |  |
| 5 | Μη περαίωση φυσικού αντικειμένου | Βεβαιώνεται από τον Δικαιούχο ότι δεν έχει περαιωθεί το φυσικό αντικείμενο της προτεινόμενης πράξης μέχρι την ημερομηνία που ο δυνητικός δικαιούχος υπέβαλε την αίτηση χρηματοδότησης. | Ναι / Όχι |  |
| 6 | Η προτεινόμενη πράξη δεν περιλαμβάνει τμήμα επένδυσης σε υποδομή ή παραγωγική επένδυση η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στον δικαιούχο ή εντός της προθεσμίας που οριζόταν στους κανόνες περί κρατικών ενισχύσεων (σύμφωνα με το άρθρο 71 του Καν. 1303/2013) | Βεβαιώνεται από τον Δικαιούχο. | Ναι / Όχι |  |
| 7 | Πράξη η οποία εμπίπτει στους Θεματικούς Στόχους, τις Επενδυτικές Προτεραιότητες και Ειδικούς στόχους ή/ και στα πεδία παρέμβασης/ δράσεις της πρόσκλησης | Εξετάζεται εάν η πράξης εμπίπτει στο θεματικό στόχο/ επενδυτική προτεραιότητα/ ειδικό στόχο/ πεδίο παρέμβασης / δράσεις της πρόσκλησης. | Ναι / Όχι |  |
| 8 | Μη επικάλυψη των χορηγουμένων χρηματοδοτήσεων | Βεβαιώνεται από τον Δικαιούχο η μη επικάλυψη των χορηγούμενων χρηματοδοτήσεων. | Ναι / Όχι |  |
| 9 | Υποβολή αποφάσεων των αρμόδιων ή και συλλογικών οργάνων του δικαιούχου ή άλλων αρμοδίων οργάνων | Εξετάζεται η υποβολή αρμόδιων ή και συλλογικών οργάνων του κυρίου του έργου, όπου αυτό προβλέπεται από τη σχετική νομοθεσία. | Ναι / Όχι  ή Δεν Εφαρμόζεται |  |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια, εκτός από το Α9 που είναι επαρκές και το «Δεν Εφαρμόζεται»**  **ΑΠΟΤΕΛΕΣΜΑ:** | | | | | |

|  |  |  |
| --- | --- | --- |
| Ονοματεπώνυμο | Ημερομηνία Αξιολόγησης | Υπογραφή |
| Αξιολογητής: |  |  |
| Προϊστάμενος Μονάδας: |  |  |
| Προϊσταμένη Υπηρεσίας: |  |  |

|  |  |
| --- | --- |
| **ΣΤΑΔΙΟ Β΄ : Αξιολόγηση των προτάσεων ανά ομάδα κριτηρίων** | |
| **ΕΠΙΧΕΙΡΗΣΙΑΚΟ ΠΡΟΓΡΑΜΜΑ :** | **ΕΠ ΗΠΕΙΡΟΣ 2014-2020** |
| **ΑΞΟΝΑΣ ΠΡΟΤΕΡΑΙΟΤΗΤΑΣ :** | **ΑΠ 2 Προστασία του περιβάλλοντος και αειφόρος ανάπτυξη** |
| **ΚΩΔΙΚΟΣ ΠΡΟΣΚΛΗΣΗΣ :** |  |
| **ΕΠΕΝΔΥΤΙΚΗ ΠΡΟΤΕΡΑΙΟΤΗΤΑ :** | **ΕΠ 4c Στήριξη της ενεργειακής απόδοσης, της έξυπνης διαχείρισης της ενέργειας και της χρήσης ανανεώσιμων πηγών ενέργειας στις δημόσιες υποδομές, συμπεριλαμβανομένων των δημόσιων κτηρίων, και στον τομέα της στέγασης** |
| **ΜΕΘΟΔΟΛΟΓΙΑ ΑΞΙΟΛΟΓΗΣΗΣ :** | **ΑΜΕΣΗ** |
| **ΤΙΤΛΟΣ ΠΡΟΤΕΙΝΟΜΕΝΗΣ ΠΡΑΞΗΣ :** |  |

|  |  |  |  |  |  |  |
| --- | --- | --- | --- | --- | --- | --- |
| **ΣΤΑΔΙΟ Β΄ Αξιολόγηση των προτάσεων ανά ομάδα κριτηρίων** | | | | | | |
| 1 | **1Η ΟΜΑΔΑ ΚΡΙΤΗΡΙΩΝ Πληρότητα και σαφήνεια του περιεχομένου της πρότασης** | Πληρότητα και σαφήνεια του φυσικού αντικειμένου της προτεινόμενης πράξης | **Εξετάζεται η Πληρότητα και σαφήνεια του φυσικού αντικειμένου της προτεινόμενης πράξης***,* όσον αφορά:  α) στα βασικά τεχνικά, λειτουργικά και λοιπά χαρακτηριστικά της,  β) στη μεθοδολογία υλοποίησης (επιλογή μεθοδολογίας και ανάλυση της υλοποίησης της πράξης ή των επιμέρους υποέργων αυτής, απαιτούμενες ενέργειες, χρονική αλληλουχία ενεργειών). Επισημαίνεται ότι στη μεθοδολογία πρέπει να προβλέπεται η τήρηση ξεχωριστών αρχείων για κάθε πηγή βοήθειας (επιχορήγηση - μέσο χρηματοοικονομικής τεχνικής), καθώς και η διασφάλιση ότι ο συνδυασμός της στήριξης που παρέχεται μέσω επιχορηγήσεων και μέσων χρηματοοικονομικής τεχνικής και καλύπτει την ίδια δαπάνη, δεν υπερβαίνει το συνολικό ποσόν της συγκεκριμένης δαπάνης, αλλά και ότι οι επιχορηγήσεις δεν χρησιμοποιούνται για την αποπληρωμή στήριξης που ελήφθη από μέσα χρηματοοικονομικής τεχνικής και τα μέσα χρηματοοικονομικής τεχνικής δεν χρησιμοποιούνται για την προχρηματοδότηση επιχορηγήσεων.  γ) τον αναλυτικό Οδηγό Εφαρμογής της δράσης,  δ) στην αποτύπωση των παραδοτέων της πράξης,  ε) στα μέτρα δημοσιότητας/ επικοινωνίας της προτεινόμενης πράξης (καταλληλότητα δράσεων επικοινωνίας, ανάλογης έκτασης με την προτεινόμενη πράξη). | Ναι / Όχι |  | |
| 2 | Ρεαλιστικότητα του προϋπολογισμού | Εξετάζεται :  (α) η **πληρότητα** του προτεινόμενου **προϋπολογισμού** (εξετάζεται εάν περιλαμβάνει όλα τα αναγκαία κόστη για την υλοποίηση του φυσικού αντικειμένου/ παραδοτέων).  (β) το κατά πόσο η **κοστολόγηση** της προτεινόμενης πράξης είναι **εύλογη**. Για την εκτίμηση του προϋπολογισμού μπορούν να χρησιμοποιηθούν στοιχεία όπως πραγματικό κόστος από παρεμφερείς πράξεις που έχουν υλοποιηθεί, λαμβάνοντας υπόψη τις επικρατούσες συνθήκες της αγοράς κατά το χρόνο αξιολόγησης της πρότασης (υποβολή σχετικών στοιχείων)  (γ) το επίπεδο των εξόδων διαχείρισης για την εφαρμογή της Δράσης και η προτεινόμενη μεθοδολογία για τον υπολογισμό τους  δ) η συμμόρφωση με τους εθνικούς κανόνες επιλεξιμότητας, ώστε να αποφεύγονται μη αναγκαία ή μη επιλέξιμα κόστη. | Ναι / Όχι |  | |
| 3 | Ρεαλιστικότητα του χρονοδιαγράμματος | Εξετάζεται η ρεαλιστικότητα του χρονοδιαγράμματος σε σχέση με:  α) το φυσικό αντικείμενο  β) την επιλεγμένη μέθοδο υλοποίησης (αυτεπιστασία, ανάθεση κλπ)  γ) τους ενδεχόμενους κινδύνους που συνδέονται με την υλοποίηση της πράξης  δ) το επίπεδο ωριμότητας της πράξης.  Ως βάση μπορούν να χρησιμοποιηθούν χρονοδιαγράμματα συναφών πράξεων που έχουν υλοποιηθεί, με βάση την πρότερη εμπειρία της ΔΑ.  Ειδικότερα, σε σχέση με την ανάθεση του κυρίου υποέργου (ή των κυρίων υποέργων) διευκρινίζεται ότι το χρονοδιάγραμμα για την ολοκλήρωση της ανάθεσης δεν πρέπει να υπερβαίνει τις προθεσμίες που ορίζονται στον Ν. 4314/2014 (άρθρο 28). | Ναι / Όχι |  | |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια.**  **ΑΠΟΤΕΛΕΣΜΑ:** | | | | | | |
|  | | | | | | |
| 1 | **2Η ΟΜΑΔΑ ΚΡΙΤΗΡΙΩΝ Τήρηση θεσμικού πλαισίου και ενσωμάτωση οριζόντιων πολιτικών** | Τήρηση εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού | Εξετάζεται εάν το προτεινόμενο στο ΤΔΠ θεσμικό πλαίσιο υλοποίησης των υποέργων συνάδει με το εθνικό και ενωσιακό δίκαιο, π.χ. το θεσμικό πλαίσιο για την επιλογή των Ενδιάμεσων Χρηματοπιστωτικών Οργανισμών | Ναι / Όχι |  | |
| 2 | Η πράξη ενέχει στοιχεία κρατικής ενίσχυσης | Εφόσον η πράξη δεν ενέχει στοιχεία κρατικών ενισχύσεων κριτήριο λαμβάνει την τιμή ΝΑΙ.  Εφόσον η πράξη ενέχει στοιχεία κρατικών ενισχύσεων για να είναι η απάντηση θετική πρέπει να αποτυπώνονται οι ενέργειες στις οποίες έχει προβεί ο δικαιούχος ώστε να διασφαλίσει εκ των προτέρων το συμβιβάσιμο της χορηγούμενης με το δίκαιο του ανταγωνισμού περί κρατικών ενισχύσεων.  Λαμβάνοντας υπόψη ότι η έννοια της κρατικής ενίσχυσης είναι μία αντικειμενική και νομική έννοια που ορίζεται απευθείας από την Συνθήκη και ερμηνεύεται από το Δικαστήριο της Ευρωπαϊκής Ένωσης, στο συνημμένο Παράρτημα ΙΙΙ δίνονται κατευθύνσεις / οδηγίες  ώστε να εξετάζεται εάν η πράξη ενέχει στοιχεία κρατικής ενίσχυσης. | Ναι / Όχι |  | |
| 3 | Αειφόρος ανάπτυξη | Εξετάζεται με ποιο τρόπο η προτεινόμενη πράξη σέβεται τις αρχές της αειφόρου ανάπτυξης ειδικότερα σε σχέση με τους όρους, περιορισμούς και κατευθύνσεις της εγκεκριμένης ΚΥΑ Στρατηγικής Μελέτης Περιβαλλοντικών Επιπτώσεων του ΕΠ. | Ναι / Όχι |  | |
| 4 | Προαγωγή της ισότητας ανδρών και γυναικών και της μη διάκρισης | Εξετάζεται εάν η προτεινόμενη πράξη προασπίζει την ισότητα μεταξύ ανδρών και γυναικών και αποτρέπει κάθε διάκριση λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού. Τμήμα Δ Τεχνικού Δελτίου , πεδίο 7 και 8. Διευκρινίζεται ότι η θετική απάντηση («ΝΑΙ») καλύπτει τις περιπτώσεις, όπου το εν λόγω κριτήριο δεν δύναται να εφαρμοστεί. | Ναι / Όχι |  | |
| 5 | Εξασφάλιση της προσβασιμότητας των ατόμων με αναπηρία | Εξετάζεται πώς η πράξη διασφαλίζει την προσβασιμότητα των ατόμων με αναπηρία σύμφωνα με το ισχύον θεσμικό πλαίσιο. Σε περίπτωση κατά την οποία μία πράξη έχει ήδη συμβασιοποιηθεί και δεν έχει γίνει πρόβλεψη για τα ΑΜΕΑ, εφόσον απαιτείται από τη φύση της πράξης και την κείμενη νομοθεσία, η θετική αξιολόγηση θα πρέπει να τεκμηριώνεται με τη δέσμευση του δυνητικού δικαιούχου ότι θα αναλάβει όλες τις δαπάνες προσαρμογής για εξασφάλιση προσβασιμότητας για ΑΜΕΑ με δικά του έξοδα. Για την αξιολόγηση του κριτηρίου αυτού επισυνάπτεται σχετικό **Παράρτημα ΙΙ.**  Ειδικά για το εν λόγω κριτήριο διευκρινίζεται ότι η θετική απάντηση («ΝΑΙ») καλύπτει τις ακόλουθες περιπτώσεις:   * Στην πράξη περιλαμβάνονται όλες οι απαιτήσεις, σύμφωνα με το ισχύον θεσμικό πλαίσιο, ώστε να εξασφαλίζεται η προσβασιμότητα στα ΑμεΑ. * Δεν προβλέπονται απαιτήσεις για την εξασφάλιση της προσβασιμότητας στα ΑμεΑ, λαμβάνοντας υπόψη τη φύση της πράξης βάσει της οποίας δεν κωλύεται ή δεν απαιτείται η προσβασιμότητα στα ΑμεΑ | Ναι / Όχι |  | |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια.**  **ΑΠΟΤΕΛΕΣΜΑ:** | | | | | | |
|  | | | | | | |
| 1 | **3Η ΟΜΑΔΑ ΚΡΙΤΗΡΙΩΝ Σκοπιμότητα πράξης** | Αναγκαιότητα υλοποίησης της Πράξης | Εξετάζεται η παρεχόμενη στο ΤΔΠ τεκμηρίωση για την αναγκαιότητα υλοποίησης της πράξης και ο τρόπος με τον οποίο η προτεινόμενη πράξη συμβάλλει στην αντιμετώπιση της ανάγκης ή προβλήματος που έχει εντοπιστεί και του ειδικού στόχου που έχει προσδιοριστεί, όπως αναφέρεται στο τμήμα Ε του ΤΔΠ (ex- ante αξιολόγηση σύμφωνα με το Άρθρο 37 του ΕΚ 1303/2013). | Ναι / Όχι  (επαρκής / μη επαρκής τεκμηρίωση) |  | |
| 2 | Αποτελεσματικότητα | Εξετάζεται η συμβολή της προτεινόμενης πράξης στην επίτευξη των στόχων που έχουν τεθεί σε επίπεδο δεικτών, όπως προσδιορίζονται στην Πρόσκληση.  Ο βαθμός συμβολής εκφράζεται ως πηλίκο των τιμών ενός δείκτη εκροής για την πράξη και την πρόσκληση : Πν= (δείκτης εκροής CO31 πράξης) / (δείκτης εκροής CO31 για την Πρόσκληση).  Η βαθμολογία της πράξης είναι θετική εφόσον ο βαθμός συμβολής είναι μεγαλύτερος ή ίσος του 0,2. Σε περίπτωση που ο δείκτης είναι μικρότερος χρειάζεται επαρκής αιτιολόγηση. | ΟΧΙ  Όταν 0 ≤ Πν < 0,2 |  | |
| ΝΑΙ  Όταν Πν ≥ 0,2 |
| 3 | Αποδοτικότητα | Εξετάζεται η σχέση των αναμενόμενων εκροών της προτεινόμενης πράξης με τον αντίστοιχο προϋπολογισμό βάσει της οποίας υπολογίζεται το μοναδιαίο κόστος ανά μονάδα του δείκτη εκροής από την υλοποίησή της.  Η αποδοτικότητα εκφράζεται ως το πηλίκο Π= (δείκτης εκροών CO31 πράξης / δείκτης εκροών CO31 για το σύνολο της Πρόσκλησης) προς (προϋπολογισμό πράξης / προϋπολογισμό Πρόσκλησης).  Η βαθμολογία της πράξης είναι θετική εφόσον το πηλίκο της αποδοτικότητας είναι μεγαλύτερο ή ίσο του 0,2. Σε περίπτωση που ο δείκτης είναι μικρότερος χρειάζεται επαρκής αιτιολόγηση. | ΟΧΙ  Όταν 0 ≤ Πν < 0,2 |  | |
| ΝΑΙ  Όταν Πν ≥ 0,2 |
| 4 | Βιωσιμότητα, λειτουργικότητα, αξιοποίηση | Εξετάζεται ο τρόπος με τον οποίο τα παραδοτέα της προτεινόμενης πράξης θα αξιοποιηθούν, πχ σε περίπτωση πράξεων όπου απαιτείται συντήρηση και λειτουργία, ο δικαιούχος θα πρέπει να αναφέρει την ύπαρξη μηχανισμού/ φορέα λειτουργίας και να προβλέπει τις αναγκαίες ενέργειες με συγκεκριμένο χρονοδιάγραμμα προκειμένου να εξασφαλιστεί η συντήρηση και λειτουργία της πράξης, όπως τεκμηριώνεται στο ΤΔΠ ή σε άλλο σχετικό έγγραφο.  Σε περίπτωση πράξεων που δεν ενέχουν λειτουργία θα πρέπει να επεξηγείται ο τρόπος αξιοποίησης των αποτελεσμάτων και η ικανότητά του Δικαιούχου να αντλεί πρόσθετους πόρους για επενδύσεις στους τελικούς αποδέκτες, εκτός από τις συνεισφορές προγραμμάτων. | Ναι / Όχι  (επαρκής / μη επαρκής τεκμηρίωση) |  | |
| 5 | Καινοτομία | Αξιολογείται η καινοτομία της προτεινόμενης πράξης βάσει της λειτουργίας ή μη σε τοπικό επίπεδο ανάλογων μηχανισμών, την πρωτοτυπία των παραδοτέων και των παρεχόμενων υπηρεσιών. Σε περίπτωση που η πράξη δεν μπορεί να χαρακτηριστεί καινοτόμα, λόγω της φύσης της, το εν λόγω κριτήριο δεν εφαρμόζεται. | Ναι / Όχι  ή δεν εφαρμόζεται |  | |
| 6 | Συνέργεια και συμπληρωματικότητα της Πράξης | Συνέργεια και συμπληρωματικότητα της προτεινόμενης πράξης με άλλα έργα που είναι είτε ολοκληρωμένα είτε σε εξέλιξη στο πλαίσιο του ΕΠ ή άλλων προγραμμάτων, ώστε να εξασφαλίζεται το μέγιστο δυνατό πολλαπλασιαστικό αποτέλεσμα από την υλοποίησή της. | Ναι / Όχι  ή δεν εφαρμόζεται |  | |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια, εκτός από το κριτήριο 5 και 6 όπου είναι επαρκές και το «δεν εφαρμόζεται».**  **ΑΠΟΤΕΛΕΣΜΑ:** | | | | | | |
|  | | | | | | |
| 1 | **4Η ΟΜΑΔΑ ΚΡΙΤΗΡΙΩΝ**  **Ωριμότητα πράξης** | Στάδιο εξέλιξης των απαιτούμενων προπαρασκευαστικών ενεργειών | Εξετάζεται ο βαθμός ωριμότητας της πράξης από την άποψη της εξέλιξης των απαιτούμενων προπαρασκευαστικών ενεργειών. Συγκεκριμένα, εξετάζεται η ύπαρξη σχεδίου Οδηγού Εφαρμογής της Δράσης ΕΞΟΙΚΟΝΟΜΩ ΚΑΤ' ΟΙΚΟΝ ΙΙ καθώς και τυχόν άλλες μελέτες, έρευνες, κλπ για την έναρξη της υλοποίησής της | Ναι / Όχι  (Ολοκλήρωση / Μη ολοκλήρωση απαιτούμενων προπαρασκευαστικών ενεργειών) | |  |
| 2 | Βαθμός προόδου διοικητικών ή άλλων ενεργειών | Εξετάζεται ο βαθμός προόδου συγκεκριμένων διοικητικών ή άλλων ενεργειών, πέραν αυτών που εξετάζονται στο πλαίσιο του ανωτέρω κριτηρίου, οι οποίες είναι απαραίτητες για την υλοποίηση της προτεινόμενης πράξης (πχ έγκρισης από συμβούλια, κλπ). | Ναι / Όχι  (Ολοκλήρωση / Μη ολοκλήρωση διοικητικών ή άλλων απαιτούμενων ενεργειών) | |  |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια.**  **ΑΠΟΤΕΛΕΣΜΑ:** | | | | | | |
|  | | | | | | |
| 1 | **5Η ΟΜΑΔΑ ΚΡΙΤΗΡΙΩΝ**  **Διοικητική, Επιχειρησιακή & Χρηματοοικονομική ικανότητα δυνητικού δικαιούχου** | Διοικητική ικανότητα | Εξετάζεται κατά πόσο ο δικαιούχος διαθέτει την οργανωτική δομή και τις απαραίτητες διαδικασίες για την υλοποίηση της προτεινόμενης πράξης. Συγκεκριμένα, εξετάζεται εάν ο Δικαιούχος:  α) διαθέτει επαρκή ικανότητα να εφαρμόσει τη Δράση, συμπεριλαμβανομένης μιας οργανωτικής δομής και ενός πλαισίου διακυβέρνησης που παρέχουν την αναγκαία διασφάλιση στη διαχειριστική αρχή, ώστε να εξασφαλιστεί ότι το σύστημα καλύπτει πτυχές όπως: σχεδιασμός, εγκατάσταση, επικοινωνία, παρακολούθηση προόδου σε σχέση με τους στόχους, διαχείριση κινδύνων και επιχειρηματικοί έλεγχοι·  β) διαθέτει αποτελεσματικό και αποδοτικό σύστημα εσωτερικού ελέγχου.  γ) χρησιμοποιεί λογιστικό σύστημα που παρέχει εγκαίρως ακριβή, πλήρη και αξιόπιστη πληροφόρηση.  Ειδικά για την περίπτωση επιχορήγησης σε συνδυασμό με άτοκο ή χαμηλότοκο δάνειο από το ΤΑΜΕΙΟ ΕΞΟΙΚΟΝΟΜΩ ΚΑΤ’ ΟΙΚΟΝ ΙΙ που έχει συσταθεί, εξετάζεται εάν ο Δικαιούχος:  α) τηρεί ξεχωριστά αρχεία για κάθε πηγή βοήθειας (επιχορήγηση - μέσο χρηματοοικονομικής τεχνικής)  β) διασφαλίζει ότι ο συνδυασμός της στήριξης που παρέχεται μέσω επιχορηγήσεων και μέσων χρηματοοικονομικής τεχνικής και καλύπτει την ίδια δαπάνη, δεν υπερβαίνει το συνολικό ποσόν της συγκεκριμένης δαπάνης και  γ) διασφαλίζει ότι οι επιχορηγήσεις δεν χρησιμοποιούνται για την αποπληρωμή στήριξης που ελήφθη από μέσα χρηματοοικονομικής τεχνικής και τα μέσα χρηματοοικονομικής τεχνικής δεν χρησιμοποιούνται για την προχρηματοδότηση επιχορηγήσεων. | Ναι / Όχι | |  |
| 2 | Επιχειρησιακή ικανότητα | Εξετάζεται η επιχειρησιακή ικανότητα του δυνητικού δικαιούχου βάσει της προηγούμενης εμπειρίας στην υλοποίηση παρόμοιων πράξεων και τη ποιοτική και ποσοτική επάρκεια της ομάδας έργου | Ναι / Όχι | |  |
| 3 | Χρηματοοικονομική ικανότητα | Εξετάζεται η δυνατότητα του δικαιούχου να συμβάλλει με ίδιους πόρους στην υλοποίηση της προτεινόμενης πράξης | Ναι / Όχι  ή Δεν Εφαρμόζεται | |  |
| **Προϋπόθεση για θετική αξιολόγηση: Η πράξη θα πρέπει να λαμβάνει την τιμή ΝΑΙ σε όλα τα κριτήρια, εκτός από το κριτήριο 3, που είναι επαρκές και το «δεν εφαρμόζεται»**  **ΑΠΟΤΕΛΕΣΜΑ:** | | | | | | |

|  |  |  |  |  |  |
| --- | --- | --- | --- | --- | --- |
| **ΣΥΓΚΕΝΤΡΩΤΙΚΗ ΑΞΙΟΛΟΓΗΣΗ** | | | | | |
|  | **ΒΑΘΜΟΛΟΓΙΑ** | **ΣΥΝΤΕΛΕΣΤΗΣ ΒΑΡΥΤΗΤΑΣ** | **ΑΠΟΤΕΛΕΣΜΑ** | **ΠΑΡΑΤΗΡΗΣΕΙΣ** |
| **1η ΟΜΑΔΑ ΚΡΙΤΗΡΙΩΝ :** |  |  |  |  |
| **2η ΟΜΑΔΑ ΚΡΙΤΗΡΙΩΝ :** |  |  |  |  |
| **3η ΟΜΑΔΑ ΚΡΙΤΗΡΙΩΝ :** |  |  |  |  |
| **4η ΟΜΑΔΑ ΚΡΙΤΗΡΙΩΝ :** |  |  |  |  |
| **5η ΟΜΑΔΑ ΚΡΙΤΗΡΙΩΝ :** |  |  |  |  |
| **ΑΘΡΟΙΣΜΑ ΤΙΜΩΝ ΒΑΘΜΟΛΟΓΟΥΜΕΝΩΝ ΚΡΙΤΗΡΙΩΝ:** |  |  |  |  |
| **ΠΡΟΫΠΟΘΕΣΗ ΓΙΑ ΘΕΤΙΚΗ ΑΞΙΟΛΟΓΗΣΗ:** | Η πράξη πρέπει να έχει λάβει θετική αξιολόγηση σε όλες τις ομάδες κριτηρίων | | | |
| **ΠΑΡΑΤΗΡΗΣΕΙΣ** (συμπληρώνονται τυχόν αλλαγές που προτείνονται από τον αξιολογητή σε επιμέρους στοιχεία της υποβαλλόμενης πρότασης και τα οποία αποτελούν προϋπόθεση για την απόδοση της συγκεκριμένης βαθμολογίας) |  | | | |
| **ΑΠΟΤΕΛΕΣΜΑ ΑΞΙΟΛΟΓΗΣΗΣ:** |  | | | |

|  |  |  |
| --- | --- | --- |
| Ονοματεπώνυμο | Ημερομηνία Αξιολόγησης | Υπογραφή |
| Αξιολογητής: |  |  |
| Προϊστάμενος Μονάδας: |  |  |
| Προϊσταμένη Υπηρεσίας: |  |  |